次韵前篇
作者：蘇軾
朝代：宋

paragraphs: 去年花落在徐州，對月酣歌美清夜。
今年黄州見花發，小院閉門風露下。
萬事如花不可期，餘年似酒那禁瀉。
憶昔扁舟泝巴峽，落帆樊口高桅亞。
長江衮衮空自流，白髮紛紛寧少借。
竟無五畝繼沮溺，空有千篇淩鮑謝。
至今歸計負雲山，未免孤衾眠客舍。
少年辛苦真食蓼，老境安閑如啖蔗。
饑寒未至且安居，憂患已空猶夢怕。
穿花踏月飲村酒，免使醉歸官長駡。